RABČA / SWINNA. Pred niekoľkými dňami sa definitívne potvrdila dobrá správa pre samosprávu v Rabči - obec získala vďaka cezhraničnému projektu s poľskou gminou Świnna prostriedky na výstavbu kanalizácie v novej časti dediny.
"Vďaka družobnej gmine sme získali takmer milión eur, teda okolo tridsať miliónov korún," informoval nás starosta Rabče Dušan Ratica. "Zmluva je už podpísaná, čo znamená, že poľská gmina aj my môžeme začať onedlho stavať."
Rabča bola a je súčasťou oboch etáp megaprojektu Oravskej vodárenskej spoločnosti na odkanalizovanie oravských obcí a miest, preto nás zaujímalo, prečo Rabča potrebuje peniaze na ďalšiu kanalizáciu. "Projekt OVS-ky je starý už päť rokov. Naša dedina sa však rozvíja takým tempom, že projekt OVS to nedokáže kopírovať. Pre výstavbu rodinných domov sme zatiaľ pripravili Adamovku, na ktorej už aj stojí osem domov a ďalších 30 - 35 tam ešte pribudne. Práve túto novú časť dediny odkanalizujeme v rámci spomínaného projektu."
Samospráva v Rabči po dohode a podpise zmluvy s poľským partnerom o kontrolovanom priebehu projektu práve v týchto dňoch pripravuje podklady a podmienky pre verejné obstarávanie na dodávateľa stavby.
"Aby bolo z našej strany všetko transparentné, verejné obstarávanie nám zabezpečuje bratislavská agentúra," dodáva D. Ratica. Stavba kanalizácie na Adamovke by podľa jeho slov mala byť zrealizovaná a prefinancovaná v priebehu necelých dvoch rokov.